
		PRIJEDLOG

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i točaka II. i III. Odluke o kriterijima i postupku za prihvaćanje pokroviteljstva Vlade Republike Hrvatske  („Narodne novine“, broj 44/16.), Vlada Republike Hrvatske je na sjednici održanoj ___________________ 2026. donijela



Z A K LJ U Č A K



1. Vlada Republike Hrvatske prihvaća pokroviteljstvo nad održavanjem 6. festivala „Dani u Vali“, sukladno zamolbi predsjednika Udruge „Cronaves“ i gradonačelnika grada Stari Grad. 

2. Prihvaćanjem pokroviteljstva Vlada Republike Hrvatske ne preuzima nikakve financijske obveze.   

O B R A Z L O Ž E NJ E

Udruga Cronaves obratila se dopisom od 27. srpnja 2026. Vladi Republike Hrvatske sa zamolbom za pokroviteljstvo nad održavanjem 6. festivala „Dani u Vali“.

Ovaj tradicionalni festival brodova, mora i mornara će se održati u terminu od 17. do 20. rujna 2026. u Starom Gradu na otoku Hvaru.

Zahvaljujući dosadašnjim gostovanjima i prezentacijama na poznatim inozemnim manifestacijama, 6. festival „Dani u Vali“ uvršten je na mapu najznačajnijih europskih pomorskih manifestacija. Zemlja partner ovogodišnjeg izdanja festivala je Republika Italija i  udruga „Associazione Arzana“ iz Venecije koja će na kopnu predstaviti talijansku maritimnu tradiciju, kulturu i običaje, a u moru svoje tradicijske drvene brodove. 

Oni čine tek dio flote od velikog broja tradicijskih plovila koji dolaze u organizaciji udruga koje se bave očuvanjem hrvatske pomorske baštine, a kojima će se pridružiti i slična plovila iz ostalih zemalja. Tradicijske barke i ljudi koji o njima skrbe, doplovit će s cijelog Jadrana kako bi u Starom Gradu predstavili hrvatsku maritimnu i kulturnu baštinu, tradicijske zanate, kulinarska, ribarska, brodograditeljska i nautička umijeća.

Ministarstvo mora, prometa i infrastrukture razmotrilo je zamolbu za pokroviteljstvo te ocijenilo da se radi o događaju koji  Republiku Hrvatsku svrstava u društvo europskih pomorskih zemalja koje s posebnom pažnjom njeguju nacionalnu pomorsku kulturu i baštinu.

Slijedom navedenog, predlažemo da Vlada Republike Hrvatske prihvati pokroviteljstvo na održavanjem 6. festivala „Dani u Vali“, bez preuzimanja financijskih obveza 

